REGOLAMENT TAL-KUMMISSJONI (KE) Nru 492/2008
tat-3 ta’ Ġunju 2008
li jimponi dazju proviżorju anti-dumping fuq l-importazzjonijiet tal-monosodium glutamate li joriġinaw fir-Repubblika tal-Poplu taċ-Ċina
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 384/96 tat-22 ta’ Diċembru 1995 dwar il-protezzjoni kontra l-importazzjonijiet li huma l-oġġett ta’ dumping minn pajjiżi mhux membri tal-Komunità Ewropea (1) (ir-“Regolament bażiku”), u b’mod partikolari l-Artikolu 7 tiegħu,
Wara li kkonsultat lill-Kumitat Konsultattiv,
Billi:
1. IL-PROĊEDURA
1.1. L-inizjazzjoni
(1)
Fil-5 ta’ Settembru 2007, il-Kummissjoni ħabbret, permezz ta’ avviż (“avviż ta’ inizjazzjoni”) li ġie ppubblikat fil-Ġurnal Uffiċjali ta’ l-Unjoni Ewropea (2), l-inizjazzjoni ta’ proċedura antidumping rigward l-importazzjonijiet fil-Komunità tal-monosodium glutamate (“MSG”) li joriġina fir-Repubblika tal-Poplu taċ-Ċina (ir-“RPĊ” jew il-“pajjiż ikkonċernat”).
(2)
Il-proċedura nbdiet minħabba lment ippreżentat fit-23 ta’ Lulju 2007 minn Ajinomoto Foods Europe S.A.S. li tirrappreżenta 100 % mill-produzzjoni Komunitarja totali ta’ l-MSG. L-ilment kien jinkludi evidenza prima facie ta’ dumping ta’ l-imsemmi prodott u tad-dannu materjali li bata l-uniku produttur Komunitarju li kien ir-riżultat tad-dumping, li tqies li kienet biżżejjed sabiex tkun iġġustifikata l-inizjazzjoni ta’ proċedura.
1.2. Il-partijiet ikkonċernati mill-proċedura
(3)
Il-Kummissjoni uffiċjalment informat lill-entità li għamlet l-ilment, lill-produtturi li jesportaw, lill-importaturi, lill-fornituri u lill-utenti li kien magħruf li huma kkonċernati, u lir-rappreżentanti tal-pajjiżi kkonċernati dwar l-inizjazzjoni tal-proċedura. Il-partijiet interessati ngħataw opportunità li juru fehmithom bil-miktub u li jitolbu smigħ fil-limitu ta’ żmien iffissat fl-avviż ta’ inizjazzjoni.
(4)
L-entità li għamlet l-ilment, il-produtturi li jesportaw, l-importaturi, l-assoċjazzjonijiet tal-fornituri u l-utenti wrew fehmiethom. Il-partijiet interessati kollha li talbu li jinstemgħu u li wrew li kien hemm raġunijiet partikolari għaliex għandu jsir dan, ingħataw smigħ.
(5)
Fl-avviż ta’ inizjazzjoni, il-Kummissjoni indikat li minħabba n-numru kbir apparenti ta’ produtturi li jesportaw fir-RPĊ u ta’ importaturi fil-Komunità, f’din l-investigazzjoni jista’ jiġi applikat it-teħid tal-kampjuni. Madankollu, minħabba n-numru akbar baxx milli mistenni ta’ produtturi li jesportaw fir-RPĊ u ta’ importaturi fil-Komunità li indikaw li kienu lesti li jikkooperaw, kien deċiż li t-teħid tal-kampjuni ma kienx meħtieġ.
(6)
Sabiex il-produtturi li jesportaw fir-RPĊ ikunu jistgħu jressqu talba għal trattament ta’ ekonomija tas-suq (“MET”) jew ta’ trattament individwali (“IT”), jekk xtaqu dan, il-Kummissjoni bagħtet formoli ta’ talbiet lill-produtturi li jesportaw li kien magħruf li huma kkonċernati u lill-awtoritajiet tar-RPĊ.
(7)
Il-Kummissjoni bagħtet kwestjonarji lill-partijiet kollha li kien magħruf li huma kkonċernati u lill-kumpaniji l-oħra kollha li ppreżentaw irwieħhom fl-iskadenzi stabbiliti fl-avviż ta’ inizjazzjoni, prinċipalment lill-uniku produttur Komunitarju, lil 22 importatur u lil 27 utent tal-prodott ikkonċernat kif ukoll lil żewġ fornituri tal-materja prima.
(8)
Kienu riċevuti risposti mingħand il-produttur Komunitarju li għamel l-ilment, tliet importaturi mhux relatati, erba’ utenti, u żewġ fornituri.
(9)
Rigward il-pajjiż ikkonċernat minn din l-investigazzjoni, il-Kummissjoni rċeviet risposti mingħand tliet produtturi li jesportaw fir-RPĊ.
(10)
Il-Kummissjoni fittxet u vverifikat l-informazzjon kollha li qieset meħtieġa għal determinazzjoni proviżorja tad-dumping, tad-dannu li rriżulta u ta’ l-interess Komunitarju. Saru żjarat ta’ verifika fl-uffiċċji tal-kumpaniji li ġejjin:
(a)
Il-produttur li jinsab fil-Komunità
-
Ajinomoto Foods Europe S.A.S, Nesle, Franza u l-kummerċjant relatat tiegħu Ajinomoto Foods Deutschland, Amburgu, il-Ġermanja
(b)
L-utent Komunitarju
Skond it-termini ta’ l-Artikolu 19 tar-Regolament bażiku, utent wieħed talab li d-dettalji tiegħu ma jiġux ippubblikati, għaliex jekk isir dan ikollu effett ħażin sinifikanti fuqu. It-talba nstab li kienet issostanzjata biżżejjed u għalhekk intlaqgħet.
-
Nestlé, Vevey, l-Iżvizzera
-
Unilever, Neuhausen, l-Iżvizzera
(c)
L-importaturi fil-Komunità
-
Omya Peralta GmbH, Amburgu, il-Ġermanja
-
Helm AG, Amburgu, il-Ġermanja
-
Standard SP Z.O.O., Lublin, il-Polonja
(d)
Il-produtturi li jesportaw u l-kumpaniji relatati fir-RPĊ
1.
Il-Grupp Meihua
-
Hebei Meihua MSG Group Co., Ltd., Bazhou, Hebei,
-
Tongliao Meihua Bio-utenTech Co., Ltd., Tongliao, Neimenggu, il-Mongolja Interna,
-
Tongliao Jianlong Hyperacidity Co., Ltd., Tongliao, Neimenggu, il-Mongolja Interna,
-
Langfang Jianlong Hyperacidity, Bazhou, Hebei.
2.
Il-Grupp LingHua
-
Shandong Linghua MSG Incorporated Company, Jining, Shandog. Iż-żjarat ta’ verifika kienu skedati għal żewġ kumpaniji oħrajn tal-grupp
-
Shangong Lingwei Seasoning Co., Ltd., Jining, Shandog u
-
Jining Jusheng Gourmet Powder Food Co., Ltd., Jining, Shandog kellha tiġi abbandunata minħabba raġunijiet li ġew spjegati fil-premessi (15) sa (18).
3.
Fujian Province Jianyang Wuyi MSG Co., Ltd., Jianyang, Fujian
(e)
Il-produttur fil-pajjiż analogu
-
Ajinomoto Co., (Thailand) Ltd., Bangkok, it-Tajlandja
1.3. Il-perjodu ta’ investigazzjoni
(11)
L-investigazzjoni tad-dumping u tad-dannu kopriet il-perjodu bejn l-1 ta’ Lulju 2006 sat-30 ta’ Ġunju 2007 (il-“PI”). L-eżami tat-tendenzi rilevanti għall-valutazzjoni tad-dannu kopra l-perjodu minn April 2004 sa tmiem il-PI (il-“perjodu meqjus”).
2. IL-PRODOTT IKKONĊERNAT U L-PRODOTT SIMILI
2.1. Il-prodott ikkonċernat
(12)
L-MSG esportat lejn il-Komunità u li joriġina fir-RPĊ (il-“prodott ikkonċernat”) huwa addittiv ta’ l-ikel u jintuża prinċipalment biex itejjeb it-togħma tas-sopop, tal-brodijiet, tal-platti bil-ħut u bil-laħam u ta’ ikel lest biex jittiekel. Jintuża wkoll fl-industrija tal-kożmetika għall-kura personali. Normalment jiġi ddikjarat fil-kodiċi NM ex 2922 42 00.
(13)
L-MSG huwa disponibbli f’diversi daqsijiet ta’ ppakkjar, li jvarjaw minn pakketti għall-konsumaturi ta’ 0,5 gramma għal basktijiet għal kwantitajiet kbar li jiżnu 1 000 kilogramma. Daqsijiet iżgħar ta’ l-ippakkjar jinbiegħu permezz tal-bejjiegħ bl-imnut lill-konsumaturi privati, filwaqt li d-daqsijiet akbar ta’ 20 kg u aktar huma ddestinati għall-utenti industrijali. Barra minn hekk, jeżistu gradi differenti ta’ purità. Madankollu, mhemm l-ebda differenza fil-karatteristiċi tal-monosodium glutamate ippakkjat fid-diversi daqsijiet u lanqas għall-gradi differenti ta’ purità.
2.2. Il-prodott simili
(14)
Ma nstabet l-ebda differenza bejn il-prodott ikkonċernat u l-MSG prodott mill-industrija Komunitarja u mibjugħ fis-suq Komunitarju. Ir-RPĊ hija ekonomija fi tranżizzjoni u kif jissemma fil-premessi (30) sa (34) il-valur normali kellu jiġi stabbilit fuq il-bażi ta’ l-informazzjoni miksuba f’pajjiż terz b’ekonomija tas-suq. Skond l-informazzjoni disponibbli, l-MSG prodott u mibjugħ fil-pajjiż terz b’ekonomija tas-suq għandu l-istess karatteristiċi fiżiċi u kimiċi bażiċi bħall-MSG prodott fir-RPĊ u esportat lejn il-Komunità. Għalhekk qed jiġi proviżorjament konkluż li għandu jitiqes li t-tipi kollha ta’ MSG huma simili fit-tifsira ta’ l-Artikolu 1(4) tar-Regolament bażiku.
3. ID-DUMPING
3.1. L-applikazzjoni ta’ l-Artikolu 18 tar-Regolament bażiku
(15)
Fil-każ ta’ produttur li jesporta wieħed instab li, waqt l-ewwel jum tal-verifika fuq il-post, dan kien ressaq informazzjoni ffalsifikata relatata mal-bejgħ mill-esportazzjoni tiegħu li tqieset bħala informazzjoni falza u qarrieqa fis-sens ta’ l-Artikolu 18(1) tar-Regolament bażiku.
(16)
Minħabba din is-sejba, il-verifika twaqqfet u l-kumpanija kienet informata li skond l-Artikolu 18 tar-Regolament bażiku, kien previst li s-sejbiet (proviżorji jew definittivi, pożittivi jew negattivi) jiġu bbażati fuq fatti disponibbli u ngħatat opportunità li tikkummenta.
(17)
Fir-risposta tagħha l-kumpanija ma kkontestatx is-sejbiet ta’ l-investigazzjoni rigward il-falsifikazzjoni tad-dokument u ma qajmet l-ebda oġġezzjoni rigward l-applikazzjoni ta’ l-Artikolu 18 tar-Regolament bażiku.
(18)
F’dawn iċ-ċirkostanzi, l-informazzjoni pprovduta minn dan il-produttur li jesporta ma tqisitx u ntużaw il-fatti li kienu disponibbli.
3.2. It-trattament ta’ ekonomija tas-suq (MET)
(19)
Skond l-Artikolu 2(7)(b) tar-Regolament bażiku, f’investigazzjonijiet antidumping rigward importazzjonijiet li joriġinaw fir-RPĊ, il-valur normali għandu jkun iddeterminat skond il-paragrafi 1 sa 6 ta’ l-imsemmi Artikolu għal dawk il-produtturi li jesportaw li nstab li jissodisfaw il-kriterji stabbiliti fl-Artikolu 2(7)(c) tar-Regolament bażiku, jiġifieri fejn jintwera li l-kundizzjonijiet ta’ ekonomija tas-suq jipprevalu rigward il-manifattura u l-bejgħ tal-prodott simili. Fil-qosor, u għal faċilità ta’ referenza biss, dawn il-kriterji ġew stabbiliti f’forma mqassra hawn taħt:
(1)
id-deċiżjonijiet u l-ispejjeż tan-negozju jsiru b’reazzjoni għall-kundizzjonijiet tas-swieq u mingħajr interferenza sinifikanti min-naħa ta’ l-Istat;
(2)
id-ditti għandhom sett wieħed ċar ta’ rekords kontabbli bażiċi li jkunu vverifikati b’mod indipendenti, skond l-Istandards Internazzjonali tal-Kontabbiltà (l-“IAS”) u li jiġu applikati għall-finijiet kollha;
(3)
mhemm l-ebda tgħawwiġ sinifikanti li nġarr mis-sistema preċedenti ta’ ekonomija mhux tas-suq;
(4)
iċ-ċertezza u l-istabbiltà legali ġew ipprovduti mil-liġijiet dwar il-fallimenti u l-proprjetà;
(5)
il-kambji tal-muniti jitwettqu skond ir-rata tas-suq.
(20)
Tliet produtturi li jesportaw Ċiniżi talbu MET skond l-Artikolu 2(7)(b) tar-Regolament bażiku u mlew il-formola ta’ talba għal MET fl-iskadenzi mogħtija.
(21)
Għal produttur li jesporta Ċiniż wieħed, kellu jiġi applikat l-Artikolu 18 tar-Regolament bażiku (ara l-premessi (15) sa (18) ta’ aktar ’il fuq).
(22)
Il-verifika stabbiliet li ż-żewġ produtturi li jesportaw Ċiniżi li fadal ma kinux jissodisfaw il-ħames kriterji kollha ta’ l-MET.
(23)
Il-verifika stabbiliet li produttur li jesporta Ċiniż wieħed (il-grupp Meihua huwa magħmul minn ħames kumpaniji) ma setax juri li kien jissodisfa l-kriterji tnejn u tlieta msemmija aktar ’il fuq. L-ewwelnett, il-grupp Meihua naqas milli jippreżenta prospetti finanzjarji kkonsolidati u vverifikati, skond l-IAS 27, fil-formola ta’ MET tiegħu jew waqt iż-żjara ta’ verifika. L-investigazzjoni wriet li, peress li kien hemm bosta tranżazzjonijiet fil-grupp, il-prospetti finanzjarji kkonsolidati u vverifikati biss, fejn il-bilanċi, it-tranżazzjonijiet, id-dħul, u l-infiq fi ħdan il-grupp kollha kienu eliminati b’mod sħiħ, għandhom jippermettu li tinkiseb stampa ċara dwar il-grupp. Il-grupp Meihua pprovda biss prospetti finanzjarji kkonsolidati u vverifikati ferm wara ż-żjara ta’ verifika li ma ppermettiex li l-Kummissjoni twettaq kwalunkwe verifika ta’ l-informazzjoni inkluża f’din il-kontabbiltà u lanqas ma ppermetta li tikseb stampa ċara dwar is-sitwazzjoni finanzjarja tal-grupp. Barra minn hekk, instab li l-kontabbiltà tal-kumpaniji individwali ma kinitx konformi ma’ l-IAS 1 u ma’ l-IAS 18, peress li l-kumpanija parent kienet qed tpaċi d-dħul u l-infiq u din it-tpaċija kienet ta’ natura materjali. Minħabba dan il-ksur ta’ l-IAS u minħabba li ma kinux lanqas biss imsemmija fir-rapporti ta’ verifika, qed jitqies li l-Grupp Meihua ma weriex li r-rekords tiegħu kienu vverifikati skond l-imsemmija standards (kriterju tnejn).
(24)
It-tieninett, fuq il-bażi tal-kontabbiltà individwali tal-kumpaniji tal-grupp ivverifikata waqt iż-żjara ta’ verifika u fuq il-bażi ta’ l-informazzjoni mhux ivverifikata msemmija aktar ’il fuq, kien skopert tgħawwiġ sinifikanti fis-sitwazzjoni finanzjarja tal-kumpaniji u tal-grupp. Instab li kienu jeżistu ammonti sinifikanti ta’ self bla imgħax. Dan irriżulta f’ammont sinifikanti ta’ kapital ta’ ħidma negattiv u fi spejjeż finanzjarji potenzjali għoljin li mhumiex riflessi fir-rekords tal-kumpaniji individwali jew tal-Grupp (kriterju tlieta).
(25)
It-tieni kumpanija, Fujian Province Jianyang Wuyi MSG Co. Ltd., ma setgħetx turi li kienet tissodisfa l-kriterji wieħed sa tlieta. L-ewwelnett, id-deċiżjonijiet tagħha ma sarux b’reazzjoni għas-sinjali tas-swieq u mingħajr interferenza sinifikanti min-naħa ta’ l-Istat, prinċipalment minħabba li l-Istat kien sovrarrappreżentat fil-Bord tagħha u peress li l-kumpanija kellha ċerti tranżazzjonijiet dubjużi, imma sinifikanti fl-ammont ma’ intrapriżi proprjetà ta’ l-Istat (self ma’ l-Istat bl-interessi darbtejn aktar mir-rata tas-suq, avvanzi lil intrapriżi proprjetà ta’ l-Istat bla ebda ġustifikazzjoni) (kriterju wieħed). It-tieninett, ma ssostanzjatx li kellha sett wieħed ċar ta’ rekords kontabbli bażiċi li kienu ppreparati u vverifikati f’konformità ma’ l-IAS, għaliex instab li l-kontabbiltà ma kinitx konformi ma’ l-IAS 1 u ma’ l-IAS 18 peress li l-kumpanija kienet qed tpaċi i) il-kontabbiltà pagabbli mal-kontabbiltà riċevibbli u ii) id-dħul u l-infiq. Iż-żewġ tipi ta’ tpaċija, li kienu ta’ natura materjali, b’dan il-mod naqqsu l-ħila li wieħed jifhem it-tranżazzjonijiet, avvenimenti u kundizzjonijiet oħrajn li saru fl-attività tal-kumpanija. Peress li dan il-ksur ta’ l-IAS ma ssemmiex fir-rapport ta’ verifika, il-kumpanija ma wrietx li r-rekords tagħha kienu vverifikati skond l-imsemmija standards (kriterju tnejn). Fl-aħħarnett, kien osservat tgħawwiġ li nġarr mis-sistema mhux ta’ ekonomija tas-suq fil-forma ta’ evalwazzjonijiet mhux xierqa ta’ l-assi u tad-drittijiet għall-użu ta’ l-art (kriterju tlieta).
(26)
Konsegwentement, kien konkluż li l-ebda produttur li jesporta Ċiniż ma wera li kien jissodisfa l-kundizzjonijiet stabbiliti fl-Artikolu 2(7)(c) tar-Regolament bażiku.
3.3. It-trattament individwali (IT)
(27)
Skond l-Artikolu 2(7)(a) tar-Regolament bażiku, jiġi stabbilit dazju għall-pajjiż kollu, jekk ikun hemm, għall-pajjiżi li jaqgħu taħt dak l-Artikolu, ħlief f’dawk il-każi fejn il-kumpaniji jkunu jistgħu juru li jissodisfaw il-kriterji kollha stabbiliti fl-Artikolu 9(5) tar-Regolament bażiku u għalhekk jingħataw trattament individwali.
(28)
Il-produtturi li jesportaw li ma ssodisfawx il-kriterji għal MET talbu wkoll IT fil-każ li ma jingħatawx MET.
(29)
Fuq il-bażi ta’ l-informazzjoni disponibbli, instab li żewġ produtturi li jesportaw Ċiniżi jissodisfaw ir-rekwiżiti kollha għal IT kif ġie stabbilit fl-Artikolu 9(5) tar-Regolament bażiku.
3.4. Il-valur normali
3.4.1. Il-pajjiż analogu
(30)
Skond l-Artikolu 2(7)(a) tar-Regolament bażiku, f’ekonomiji fi tranżizzjoni, il-valur normali għall-produtturi li jesportaw li ma ngħatawx MET għandu jiġi stabbilit fuq il-bażi tal-prezz jew tal-valur mibni f’pajjiż terz b’ekonomija tas-suq (il-‘pajjiż analogu’).
(31)
Fl-avviż tal-bidu, it-Tajlandja kienet proposta bħala pajjiż analogu xieraq sabiex jiġi stabbilit il-valur normali għar-RPĊ. Il-Kummissjoni stiednet lill-partijiet interessati kollha biex jikkumentaw dwar din il-proposta.
(32)
Parti interessata waħda biss ressqet kummenti li jipproponu bħala pajjiżi analogi alternattivi lill-Brażil jew lill-Indoneżja. Il-Kummissjoni kkuntattjat lil kumpaniji magħrufa fil-Brażil u fl-Indoneżja. Madankollu, ma kienet riċevuta l-ebda risposta għall-kwestjonarju jew l-ebda kumment ta’ siwi mingħand il-produtturi fil-Brażil jew fl-Indoneżja.
(33)
Barra minn hekk, fid-dinja kollha t-Tajlandja hija waħda mill-akbar produtturi ta’ l-MSG b’suq kompetittiv u l-produttur ewlieni ta’ l-MSG fit-Tajlandja kkoopera b’mod sħiħ. It-Tajlandja ssodisfat il-kriterji għal pajjiż analogu xieraq peress li hemm kompetizzjoni fis-suq Tajlandiż, il-kwantitajiet mibjugħa fis-suq Tajlandiz huma biżżejjed u kemm is-suq Ċiniż kif ukoll dak Tajlandiż huma paragunabbli f’termini ta’ firxa ta’ prodotti u ta’ proċessi ta’ produzzjoni.
(34)
Minħabba dak li ngħad aktar ’il fuq, kien proviżorjament konkluż li t-Tajlandja tikkostitwixxi pajjiż analogu xieraq skond l-Artikolu 2(7)(a) tar-Regolament bażiku.
3.4.2. Il-metodoloġija applikata għad-determinazzjoni tal-valur normali
(35)
Skond l-Artikolu 2(7)(a) tar-Regolament bażiku, il-valur normali għar-RPĊ kien stabbilit fuq il-bażi ta’ l-informazzjoni vverifikata riċevuta mingħand il-produttur li kkoopera fil-pajjiż analogu, jiġifieri fuq il-bażi tal-prezzijiet imħallsa jew li għandhom jitħallsu fis-suq domestiku tat-Tajlandja għal tipi ta’ prodotti paragunabbli, peress li nstab li dawn saru fl-andament ordinarju tal-kummerċ. Rigward it-tipi ta’ prodotti, qed jiġi nnotat li essenzjalment tip wieħed biss ta’ prodotti kien esportat mir-RPĊ matul il-PI, jiġifieri l-MSG b’purità ta’ aktar jew ta’ 99 % u dan kien direttament paragunabbli mal-prodott mibjugħ mill-produttur tal-pajjiż analogu fis-suq domestiku tiegħu. L-investigazzjoni wriet ċerti differenzi fil-proċess ta’ produzzjoni bejn il-manifatturi Tajlandiżi u dawk Ċiniżi, peress li ta’ l-aħħar jużaw tagħmir differenti li jeħtieġ inqas użu ta’ l-enerġija elettrika. Il-prezzijiet tal-bejgħ domestiku Tajlandiżi għalhekk kienu aġġustati ’l isfel b’ammont li jirrifletti dawn id-differenzi.
3.5. Il-Prezz ta’ l-Esportazzjoni
(36)
Il-produtturi li jesportaw Ċiniżi li kkooperaw kollha għamlu bejgħ mill-esportazzjoni lejn il-Komunità jew direttament lil klijenti indipendenti fil-Komunità jew permezz ta’ kumpaniji mhux relatati li jinsabu fir-RPĊ u fit-Tajwan. Għalhekk, il-prezzijiet ta’ l-esportazzjoni kienu stabbiliti fuq il-bażi tal-prezzijiet effettivament imħallsa jew li għandhom jitħallsu għall-prodott ikkonċernat skond l-Artikolu 2(8) tar-Regolament bażiku.
(37)
Rigward l-esportaturi Ċiniżi kollha l-oħra, il-Kummissjoni l-ewwel stabbiliet il-livell ta’ kooperazzjoni. Sar paragun bejn il-kwantitajiet totali ta’ l-esportazzjoni indikati fir-risposti għall-kwestjonarju taż-żewġ produtturi li jesportaw li kkooperaw u l-importazzjonijiet totali li kienu suġġetti għal dumping mir-RPĊ kif kienu dderivati mill-istatistiċi dwar l-importazzjoni ta’ l-Eurostat. Instab li l-perċentwali tal-kooperazzjoni kienet ta’ 74 %. Fuq din il-bażi, il-livell ta’ kooperazzjoni tqis li kien baxx. Konsegwentement, il-prezzijiet ta’ l-esportazzjoni kienu proviżorjament stabbiliti fuq il-bażi tat-tranżazzjonijiet bl-ogħla marġni tad-dumping minn wieħed miż-żewġ produtturi li jesportaw Ċiniżi li kkooperaw li ngħataw IT skond l-Artikolu 18(1) tar-Regolament bażiku.
3.6. Il-paragun
(38)
Il-paragun bejn il-valur normali u l-prezz ta’ l-esportazzjoni sar fuq bażi barra l-fabbrika.
(39)
Sabiex ikun żgurat paragun ġust bejn il-valur normali u l-prezz ta’ l-esportazzjoni, saret konċessjoni xierqa fil-forma ta’ aġġustamenti għad-differenzi li jaffetwaw il-prezzijiet u l-paragunabbiltà tal-prezzijiet skond l-Artikolu 2(10) tar-Regolament bażiku. Għall-kumpaniji investigati kollha (il-produtturi li jesportaw li kkooperaw u l-produttur fil-pajjiż analogu), fejn kien applikabbli u ġġustifikat, ingħataw konċessjonijiet għad-differenzi fl-ispejjeż tat-trasport, fl-ispejjeż tal-ġarr tal-merkanzija fuq l-oċeani u fl-ispejjeż ta’ l-assikurazzjoni, fl-ispejjeż ta’ l-immaniġġjar, tat-tagħbija u fl-ispejjeż anċillari, fl-ispejjeż ta’ l-ippakkjar, fl-ispejjeż tal-kreditu u fil-kummissjonijiet.
3.7. Il-marġnijiet tad-dumping
3.7.1. Għall-produtturi li kkooperaw li ngħataw IT
(40)
Għal dawk il-kumpaniji li ngħataw IT, il-valur normali medju u mgħobbi (bil-komponenti ta’ medja ta’ fatturi) kien ipparagunat mal-prezz ta’ l-esportazzjoni medju u mgħobbi (bil-komponenti ta’ medja ta’ fatturi) kif inhu pprovdut fl-Artikolu 2(11) u (12) tar-Regolament bażiku.
(41)
Fuq din il-bażi, il-marġnijiet tad-dumping proviżorji medji u mgħobbija (bil-komponenti ta’ medja ta’ fatturi) espressi bħala perċentwali tal-prezz CIF fuq il-fruntiera Komunitarja, bid-dazju mhux imħallas, huma:
Il-kumpanija
Il-marġni tad-dumping proviżorju
Hebei Meihua MSG Group Co., Ltd., u Tongliao Meihua Bio-Tech Co., Ltd.
33,8 %
Fujian Province Jianyang Wuyi MSG Co., Ltd.
36,5 %
3.7.2. Għall-produtturi li jesportaw l-oħra kollha
(42)
Il-marġni tad-dumping għall-pajjiż kollu kien ikkalkulat fuq il-bażi ta’ paragun bejn il-prezz ta’ l-esportazzjoni kif ġie stabbiliti fil-premessa (37) u l-valur normali kif ġie stabbilit fil-premessa (35).
(43)
Fuq din il-bażi, il-livell tad-dumping għall-pajjiż kollu kien proviżorjament stabbilit għal 39,7 % tal-prezz CIF fuq il-fruntiera Komunitarja, bid-dazju mhux imħallas.
4. ID-DANNU
4.1. Definizzjoni ta’ l-industrija Komunitarja
(44)
L-uniku produttur Komunitarju li kkoopera kien responsabbli għal 100 % mill-produzzjoni Komunitarja ta’ l-MSG matul il-PI. Għalhekk qed jitqies li jikkostitwixxi l-industrija Komunitarja fit-tifsira ta’ l-Artikolu 4(1) u ta’ l-Artikolu 5(4) tar-Regolament bażiku.
(45)
Peress li l-industrija Komunitarja b’hekk hija magħmula minn produttur wieħed biss, il-figuri kollha relatati ma’ data sensittiva kellhom jiġu indiċjati jew jingħataw f’firxa għal raġunijiet ta’ kunfidenzjalità. Iċ-ċifri fil-parentesi huma relatati ma’ ċifri negattivi.
(46)
Billi l-produttur Komunitarju juża sena fiskali mill-1 ta’ April sat-30 ta’ Marzu tas-sena segwenti, id-data kollha ta’ aktar ’l isfel ġiet ippreżentata għas-snin fiskali (FY) aktar milli għas-snin kalendarji (eż. l-FY2005 tkopri l-perjodu mill-1 ta’ April 2004 sal-31 ta’ Marzu 2005). Id-data li tikkonċerna l-importazzjonijiet qed tiġi ppreżentata fuq l-istess bażi paragunabbli.
4.2. Il-konsum Komunitarju
(47)
Il-konsum Komunitarju kien stabbilit fuq il-bażi tal-volumi tal-bejgħ ta’ l-industrija Komunitarju fis-suq Komunitarju flimkien ma’ l-importazzjonijiet mir-RPĊ u pajjiżi terzi oħra, ibbażati fuq l-Eurostat. Il-konsum Komunitarju ta’ l-MSG żdied bejn l-FY2005 u l-FY2006 qabel ma naqas kontinwament fl-FY2007 u fil-PI. B’kollox, tul il-perjodu meqjus il-konsum naqas b’4 %.
Tabella 1
FY2005
FY2006
FY2007
PI
Il-konsum Komunitarju (tunnellata metrika)
Indiċi
100
107
98
96
4.3. L-importazzjonijiet fil-Komunità mir-RPĊ
4.3.1. Il-volum u s-sehem mis-suq
(48)
Il-volumi ta’ l-importazzjoni mir-RPĊ żdiedu b’mod sinifikanti minn 4 701 tunnellata metrika fl-FY2005 għal 34 613 tunnellata metrika fil-PI, jiġifieri b’636 % tul il-perjodu meqjus.
(49)
Fl-FY2005, is-sehem mis-suq korrispondenti kien ta’ bejn 3 % u 7 % u tul il-perjodu meqjus żdied għal bejn 38 % u 43 %, minkejja t-tnaqqis fil-konsum.
Tabella 2
FY2005
FY2006
FY2007
PI
L-importazzjonijiet mir-RPĊ (tunnellata metrika)
4 701
11 376
34 254
34 613
Indiċi
100
242
729
736
Is-sehem mis-suq tar-RPĊ
Indiċi
100
226
745
768
Sors: Il-kwantitajiet ta’ l-importazzjonijiet mill-Eurostat.
4.3.2. Il-prezz tal-bejgħ ta’ unità
(50)
Tul il-perjodu meqjus il-prezzijiet medji għall-importazzjonijiet miċ-Ċina varjaw u b’mod globali wrew tnaqqis ċkejken ta’ 2 %.
Tabella 3
FY2005
FY2006
FY2007
PI
Il-prezzijiet ta’ l-importazzjonijiet mir-RPĊ (€/tunnellata metrika)
790
818
785
773
Indiċi
100
104
99
98
Sors: Il-prezzijiet ta’ l-importazzjonijiet mill-Eurostat.
4.3.3. It-traħħis tal-prezzijiet taħt il-prezz normali (undercutting)
(51)
Sabiex ikun analizzat it-traħħis tal-prezzijiet taħt il-prezz normali, il-prezzijiet medji u mgħobbija tal-bejgħ skond it-tip ta’ prodott ta’ l-industrija Komunitarja lil klijenti mhux relatati fis-suq Komunitarju, aġġustati għal livell barra mill-fabbrika, kienu pparagunati mal-prezzijiet medji u mgħobbija korrispondenti ta’ l-importazzjonijiet ikkonċernati, stabbiliti fuq bażi CIF b’aġġustament xieraq għad-dazji doganali u għall-ispejjeż ta’ wara l-importazzjoni. Il-paragun sar wara t-tnaqqis tar-ribassi u ta’ l-iskonti.
(52)
Fuq il-bażi tal-metodoloġija t’aktar ’il fuq, id-differenza bejn il-prezzijiet, espressa bħala perċentwali tal-prezz medju u mgħobbi ta’ l-industrija Komunitarja (barra mill-fabbrika), jiġifieri l-marġni tat-traħħis tal-prezzijiet, kienet tvarja bejn 21 % u 24 %.
4.4. Is-sitwazzjoni ekonomika ta’ l-industrija Komunitarja
(53)
Kienu eżaminati t-tendenzi tal-fatturi ekonomiċi kollha li ssemmew fl-Artikolu 3(5) tar-Regolament bażiku biex tkun stabbilita s-sitwazzjoni ekonomika ta’ l-industrija Komunitarja tul il-perjodu meqjus.
4.4.1. Il-kapaċità tal-produzzjoni, il-produzzjoni u l-użu tal-kapaċità
(54)
Fl-FY2006 il-kapaċità tal-produzzjoni żdiedet b’5 % segwita minn żieda ulterjuri ta’ 3 punti perċentwali fl-FY2007 qabel ma baqgħet stabbli fil-PI. Iż-żidiet fil-kapaċità tal-produzzjoni rriżultaw minn investimenti ġodda kif ġie spjegat fil-premessa (60) t’aktar ’l isfel.
(55)
Il-produzzjoni ta’ l-MSG mill-industrija Komunitarja naqset kontinwament biex fil-perjodu meqjus wriet tnaqqis globali ta’ 6 %. Il-figuri tal-produzzjoni għall-FY2007 u għall-PI jirriflettu l-fatt li fl-2006 l-industrija Komunitarja kellha twaqqaf il-produzzjoni għal xahar.
(56)
Minħabba t-tnaqqis fil-volumi tal-produzzjoni, tul il-perjodu meqjus l-użu tal-kapaċità tnaqqas b’14 %.
Tabella 4
FY2005
FY2006
FY2007
PI
Il-kapaċità tal-produzzjoni
Indiċi
100
105
108
108
Il-produzzjoni
Indiċi
100
99
93
94
L-użu tal-kapaċità
Indiċi
100
95
86
86
Sors: Ir-risposti għall-kwestjonarju.
4.4.2. Il-volum tal-bejgħ, is-sehem mis-suq u l-prezzijiet medji ta’ kull unità fil-Komunità
(57)
Il-bejgħ ta’ l-MSG mill-industrija Komunitarja lil klijenti indipendenti fis-suq Komunitarju żdied bi ftit fl-FY2006 qabel ma wera tnaqqis massiv fl-FY2007 ta’ 25 punt perċentwali. Tul il-perjodu meqjus, it-tnaqqis fil-bejgħ kien ta’ 24 %. Dan it-tnaqqis kbir fil-volumi tal-bejgħ wassal għal tnaqqis sinifikanti fis-sehem mis-suq b’total ta’ 12,45 punti perċentwali tul il-perjodu meqjus (minn sehem mis-suq ta’ 58,6 % fl-FY2005 għal 46,1 % fil-PI).
(58)
Tul il-perjodu meqjus, il-prezzijiet medji tal-bejgħ lil klijenti mhux relatati fis-suq Komunitarju żdiedu b’19 %. Iż-żieda saret saħansitra aktar f’daqqa fl-FY2007 (+23 %) imma mbagħad kien hemm tnaqqis ċkejken fil-prezzijiet fl-aħħar tliet xhur tal-PI. Iż-żieda fil-prezzijiet kienet meħtieġa sabiex tkun koperta ż-żieda fl-ispejjeż tal-materja prima u ta’ inputs oħrajn. Minkejja li l-industrija Komunitarja rnexxielha li effettivament iżżid l-effiċjenzi tagħha fil-produzzjoni ta’ l-MSG, il-prezzijiet tal-bejgħ ma setgħux ikopru l-ispiża tal-produzzjoni matul il-PI.
Tabella 5
FY2005
FY2006
FY2007
PI
Il-volumi tal-bejgħ
Indiċi
100
101
76
76
Is-sehem mis-suq
Indiċi
100
94
77
79
Il-prezzijiet medji
Indiċi
100
106
123
119
Sors: Ir-risposti għall-kwestjonarju.
4.4.3. Il-ħażniet
(59)
Tul il-perjodu meqjus, il-ħażniet żdiedu bi 52 %. Dan it-tkabbir fl-inventarji seħħ fit-tieni nofs tal-perjodu meqjus u kkoinċida mat-tnaqqis kbir fil-bejgħ li beda mill-FY2007. Fi tmiem il-PI, il-livell tal-ħażniet baqa’ fuq livell għoli.
Tabella 6
FY2005
FY2006
FY2007
PI
Il-ħażniet
Indiċi
100
101
153
152
Sors: Ir-risposti għall-kwestjonarju.
4.4.4. Il-profittabilità, l-investimenti, il-qligħ fuq l-investimenti, il-likwidità u l-ħila li jinġabar kapital.
(60)
Il-bejgħ ta’ l-industrija Komunitarja tal-prodott simili fis-suq Komunitarju tul il-perjodu meqjus ma kienx profittabbli. Fil-bidu ta’ dan il-perjodu din is-sitwazzjoni kellha titqies fl-isfond ta’ l-akkwist ta’ Orsan S.A. minn Ajinomoto Foods Europe (AFE), u tar-ristrutturazzjoni li seħħet f’dak iż-żmien. Tabilħaqq, Orsan S.A. kienet f’sitwazzjoni finanzjarja batuta sa l-2003 u AFE wettqet ristrutturazzjoni approfondita sabiex tnaqqas l-ispejjeż u ttejjeb l-effiċjenza b’investimenti speċifiċi fl-2004 u fl-2005. Dawn l-investimenti kellhom l-għan li jżidu l-kapaċità tal-produzzjoni, jiżviluppaw linja ġdida ta’ prodotti u jżidu l-effiċjenza fl-enerġija. Il-Grupp, li issa tappartjeni għalih l-industrija Komunitarja, ittrasferixxa wkoll għarfien, inklużi razez ta’ batterji ġodda u li jagħtu rendiment aħjar għall-proċess ta’ fermentazzjoni meħtieġ għall-produzzjoni ta’ l-MSG fil-Komunità.
(61)
Għalkemm fl-2006 u fl-2007 ukoll komplew l-investimenti, l-industrija Komunitarja rnexxielha tnaqqas it-telf tagħha, partikolarment matul il-PI, minħabba ż-żieda fil-prezzijiet tal-bejgħ imma anki minħabba effiċjenza aħjar fl-użu tal-materja prima u ta’ l-enerġija. Madankollu, moviment ulterjuri ’l fuq tal-prezzijiet ma kienx possibbli. L-esportaturi Ċiniżi kienu aktar u aktar preżenti u ppenetraw b’rata mgħaġġla s-suq Komunitarju. Għaldaqstant, matul il-PI l-industrija Komunitarja xorta esperjenzat telf sinifikanti fil-bejgħ tagħha fis-suq Komunitarju.
(62)
Il-qligħ fuq l-investiment mill-produzzjoni u mill-bejgħ tal-prodott simili kien negattiv tul il-perjodu meqjus kollu, li jirrifletti t-tendenza negattiva fil-profittabilità li ssemmiet aktar ’il fuq.
(63)
L-istess bħall-indikaturi finanzjarji l-oħra, il-likwidità ġġenerata mill-MSG prodott u mibjugħ fl-UE kienet negattiva tul il-perjodu meqjus kollu.
(64)
Minbarra t-telf finanzjarju, ma kien hemm l-ebda indikazzjoni li l-industrija Komunitarja, bħala parti mill-Grupp Ajinomoto, iltaqgħet ma’ problemi oħrajn sabiex tiġbor il-kapital għall-attivitajiet tagħha.
Tabella 7
FY2005
FY2006
FY2007
PI
Il-profittabilità
Indiċi
(100)
(103)
(66)
(75)
L-investimenti
Indiċi
100
211
65
51
Il-qligħ fuq l-investimenti
Indiċi
(100)
(92)
(63)
(67)
Il-likwidità
Indiċi
(100)
(102)
(59)
(83)
Sors: Ir-risposti għall-kwestjonarju.
4.4.5. L-impjiegi, il-produttività u l-pagi
(65)
Fil-perjodu meqjus l-impjiegi fl-industrija Komunitarja naqsu b’9 %. Għall-bidu, fl-FY2006, il-pagi żdiedu b’6 % meta pparagunati ma’ l-FY2005. Madankollu, fl-FY2007 u fil-PI, il-pagi niżlu lura għal-livell li kienu fl-FY2005.
(66)
Il-produttività żdiedet bi 3 % fl-FY2006, segwita minn tnaqqis ċkejken fl-FY2007. Fil-PI l-produttività żdiedet għal darb’oħra għall-istess livell li kienet fl-FY2006.
Tabella 8
FY2005
FY2006
FY2007
PI
L-impjiegi
Indiċi
100
95
92
91
Il-pagi
Indiċi
100
106
100
100
Il-produttività
Indiċi
100
103
101
103
Sors: Ir-risposti għall-kwestjonarju.
4.4.6. It-tkabbir
(67)
Filwaqt li l-konsum Komunitarju tul il-perjodu meqjus naqas b’4 %, il-volum tal-bejgħ ta’ l-industrija Komunitarja naqas b’24 %. Dan wassal għat-telf tas-sehem mis-suq mill-industrija Komunitarja tul il-perjodu meqjus ta’ 12,5 punti perċentwali.
4.4.7. Id-daqs tal-marġni effettiv tad-dumping u ta’ l-irkupru minn dumping fl-imgħoddi
(68)
Il-marġnijiet tad-dumping għall-esportaturi fir-RPĊ ġew speċifikati aktar ’il fuq fit-taqsima dwar id-dumping u huma ferm aktar minn de minimis. Barra minn hekk, meta jitqiesu l-volumi u l-prezzijiet ta’ l-importazzjonijiet li kienu suġġetti għal dumping, l-impatt tal-marġni effettiv tad-dumping ma jistax jitqies bħala neliġibbli.
(69)
Mhemm l-ebda indikazzjoni li l-industrija Komunitarja qed tirkupra mill-effetti tad-dumping fl-imgħoddi. Qed jiġi nnotat li l-importazzjonijiet ta’ l-MSG ilhom ma jkunu suġġetti għal miżuri mill-2003.
4.5. Konklużjoni dwar id-dannu
(70)
Tul il-perjodu meqjus, il-parti l-kbira ta’ l-indikaturi tad-dannu li għandhom x’jaqsmu ma’ l-industrija Komunitarja żviluppaw negattivament. Il-produzzjoni u l-użu tal-kapaċità niżlu b’6 % u b’14 %, rispettivament. Filwaqt li l-konsum fis-suq Komunitarju naqas b’4 %, il-volumi tal-bejgħ ta’ l-industrija Komunitarja niżlu ferm aktar, jiġifieri b’24 %, li wassal għal telf fis-sehem mis-suq ta’ 12,5 punti perċentwali. Tul il-perjodu meqjus, indikaturi tad-dannu oħrajn bħall-ħażniet u l-impjiegi, ukoll żviluppaw negattivament.
(71)
L-investigazzjoni wriet li l-importazzjonijiet Ċiniżi bi prezzijiet baxxi kienu irħas mill-prezzijiet ta’ l-industrija Komunitarja b’mhux aktar minn 24 % matul il-PI. Tul il-perjodu meqjus, il-prezzijiet tal-bejgħ ta’ l-industrija Komunitarja żdiedu b’19 %, minħabba żidiet fl-ispejjeż, imma l-konsegwenza ta’ dan kien tnaqqis fil-volumi tal-bejgħ u tnaqqis fis-sehem mis-suq. B’hekk, tul il-perjodu meqjus, l-indikaturi finanzjarji tad-dannu l-oħra, inklużi l-qligħ fuq l-investimenti, il-likwidità u l-profittabilità, ukoll żviluppaw negattivament.
(72)
Fid-dawl ta’ dak li ngħad aktar ’il fuq, jista’ jiġi konkluż li l-industrija Komunitarja batiet minn dannu materjali fit-tifsira ta’ l-Artikolu 3(5) tar-Regolament bażiku.
5. IL-KAWŻALITÀ
5.1. Introduzzjoni
(73)
Skond l-Artikolu 3(6) u 3(7) tar-Regolament bażiku, il-Kummissjoni eżaminat jekk l-importazzjonijiet li kienu suġġetti għal dumping ta’ l-MSG li joriġinaw fir-RPĊ ikkawżawx dannu lill-industrija Komunitarja sa grad li jkun jista’ jiġi kklassifikat bħala materjali. Fatturi magħrufa oħrajn għajr l-importazzjonijiet li kienu suġġetti għal dumping, li fl-istess ħin setgħu kienu qed jagħmlu dannu lill-industrija Komunitarja, kienu eżaminati wkoll sabiex ikun żgurat li d-dannu possibbli kkawżat minn dawn il-fatturi l-oħra ma jiġix attribwit lill-importazzjonijiet li kienu suġġetti għal dumping.
5.2. L-effett ta’ l-importazzjonijiet li kienu suġġetti għal dumping
(74)
Tul il-perjodu meqjus, l-importazzjonijiet bi prezzijiet baxxi li kienu suġġetti għal dumping mir-RPĊ f’termini ta’ volum żdiedu b’aktar minn seba’ darbiet, li rriżulta f’żieda fis-sehem mis-suq Komunitarju mill-MSG Ċiniż minn firxa ta’ 3 % sa 7 % fl-FY2005 għal firxa ta’ 38 % sa 43 % fil-PI. Fl-istess ħin, l-esportaturi Ċiniżi kienu l-uniċi parteċipanti fis-suq li naqqsu l-prezzijiet tal-bejgħ tagħhom. L-informazzjoni disponibbli tindika li kemm il-produttur Komunitarju kif ukoll l-esportaturi minn pajjiżi terzi oħrajn żiedu l-prezzijiet tagħhom wara żieda fl-ispejjeż tal-produzzjoni (prinċipalment żidiet fil-prezzijiet tal-materja prima u ta’ l-enerġija).
(75)
Din iż-żieda fl-importazzjonijiet mir-RPĊ ikkoinċidiet mad-deterjorament tas-sitwazzjoni ta’ l-industrija Komunitarja. Fl-FY2006, il-volumi ta’ l-importazzjonijiet mir-RPĊ żdiedu b’142 % filwaqt li l-volum tal-bejgħ Komunitarju żdied b’1 %. Fl-FY2007, il-volum ta’ l-importazzjonijiet mir-RPĊ żdied b’201 % ulterjuri u l-prezzijiet tal-bejgħ naqsu b’4 % filwaqt li l-volum tal-bejgħ Komunitarju naqas b’25 punt perċentwali. Għaldaqstant, l-industrija Komunitarja batiet minn tnaqqis fil-volumi tal-bejgħ tagħha fis-suq Komunitarju u minn telf fis-sehem mis-suq konsegwenti ta’ 12,5 punti perċentwali matul il-PI. Is-soppressjoni tal-prezzijiet mill-importazzjonijiet Ċiniżi li kienu suġġetti għal dumping ma ppermettietx li l-industrija Komunitarja tgħolli l-prezzijiet tal-bejgħ tagħha għal-livell li kellu jelimina t-telf u jtejjeb aktar is-sitwazzjoni finanzjarja tagħha.
(76)
Fuq il-bażi ta’ dak li ngħad aktar ’il fuq, qed jiġi proviżorjament konkluż li l-importazzjonijiet bi prezzijiet baxxi li kienu suġġetti għal dumping mir-RPĊ li kienu ferm irħas mill-prezzijiet ta’ l-industrija Komunitarja matul il-PI, u li anki żdiedu b’mod sinifikanti fil-volum, kellhom rwol determinanti fid-dannu li batiet l-industrija Komunitarja, li huwa rifless fis-sitwazzjoni finanzjarja batuta tagħha u fid-deterjorament ta’ l-indikaturi tad-dannu l-oħra matul il-PI, kif ukoll fit-telf tas-sehem mis-suq.
5.3. L-effett ta’ fatturi oħrajn
5.3.1. L-importazzjonijiet minn pajjiżi terzi oħrajn
(77)
L-importazzjonijiet minn pajjiżi terzi li mhumiex ikkonċernati minn din l-investigazzjoni naqsu bi 65 % fil-perjodu meqjus li rriżulta fi tnaqqis ta’ sehem mis-suq li jvarja bejn 35 % u 40 % fl-FY2005 għal bejn 10 % u 15 % fil-PI. Tul il-perjodu meqjus il-prezzijiet ta’ dawn l-importazzjonijiet żdiedu bi 20 % li jsegwi t-tendenza ta’ l-iżvilupp fil-prezzijiet ta’ l-industrija Komunitarja.
(78)
It-tendenzi fil-volumi u fil-prezzijiet ta’ l-importazzjoni minn pajjiżi terzi oħrajn bejn l-FY2005 u l-PI kienu kif ġej:
Tabella 9
Pajjiżi terzi oħrajn
FY2005
FY2006
FY2007
PI
L-importazzjonijiet totali
(tunnellata metrika)
31 910
30 926
13 080
11 225
Indiċi
100
97
41
35
Sors: L-Eurostat
Pajjiżi terzi oħrajn
FY2005
FY2006
FY2007
PI
Il-prezz medju ta’ l-importazzjonijiet kollha
(€/tunnellata metrika)
789
831
976
945
Indiċi
100
105
124
120
Sors: L-Eurostat
(79)
Fuq il-bażi ta’ dak li ngħad aktar ’il fuq, kien proviżorjament konkluż li l-importazzjonijiet minn pajjiżi terzi oħrajn ma kisrux ir-rabta kawżali bejn id-dumping misjub u d-dannu materjali kkawżat mill-importazzjonijiet li kienu suġġetti għal dumping mir-RPĊ lejn l-industrija Komunitarja.
5.3.2. L-iżvilupp tad-domanda
(80)
Rigward l-iżvilupp tad-domanda, bejn l-FY2005 u l-PI l-konsum Komunitarju ta’ l-MSG naqas. Dan it-tnaqqis, madankollu, ma kienx sinifikanti (-4 %) u ma jistax jispjega t-tnaqqis fil-volum tal-bejgħ ta’ l-industrija Komunitarja fis-suq Komunitarju li niżel b’24 %. Għandu jiġi enfasizzat li, tul il-perjodu meqjus, l-industrija Komunitarja tilfet 12,5 punti perċentwali tas-sehem mis-suq tagħha u dan il-bejgħ kien sostitwit minn importazzjonijiet li kienu suġġetti għal dumping li joriġinaw fir-RPĊ. Għalhekk, id-dannu materjali li batiet l-industrija Komunitarja ma jistax jiġi attribwit lil tnaqqis fid-domanda fis-suq Komunitarju.
5.3.3. Ir-rendiment ta’ l-esportazzjoni u l-produttività ta’ l-industrija Komunitarja
(81)
Bil-kontra ta’ dak li sostnew uħud mill-partijiet interessati, jiġifieri li r-rendiment fqir ta’ l-esportazzjoni ta’ l-industrija Komunitarja jista’ jkun il-kawża tad-dannu li batiet, għandu jiġi nnotat li, tul il-perjodu meqjus, il-bejgħ mill-esportazzjoni żdied b’aktar minn 50 %. Din id-dikjarazzjoni għalhekk trid tiġi miċħuda.
(82)
Rigward il-fattur tal-produttività, għandu jkun innotat li, tul il-perjodu meqjus, l-industrija Komunitarja rnexxielha tnaqqas l-ispejjeż fissi u l-ispejjeż tax-xogħol tagħha u żiedet il-produttività għal kull impjegat.
(83)
Minħabba dak li ngħad aktar ’il fuq, la r-rendiment ta’ l-esportazzjoni u lanqas kwalunkwe tnaqqis allegat fil-produttività ta’ l-industrija Komunitarja ma kkontribwew għad-deterjorament tas-sitwazzjoni tagħha fil-PI.
5.3.4. Il-varjazzjonijiet fil-munita
(84)
Uħud mill-partijiet interessati sostnew li d-deprezzament ta’ l-USD fil-konfront ta’ l-Euro ffavorixxa l-importazzjonijiet ta’ l-MSG fil-Komunità Ewropea. Tabilħaqq instab li l-maġġoranza vasta tat-tranżazzjonijiet ta’ l-importazzjonijiet mir-RPĊ fil-Komunità Ewropea fil-fatturi tniżżlu bħala USD.
(85)
Għandu jitfakkar li l-investigazzjoni għandha tistabbilixxi jekk l-importazzjonijiet li kienu suġġetti għal dumping (f’termini ta’ prezzijiet u ta’ volumi) ikkawżawx dannu materjali lill-industrija Komunitarja jew jekk tali dannu materjali kienx minħabba fatturi oħrajn. F’dan ir-rigward, l-Artikolu 3(6) tar-Regolament bażiku jiddikjara li jeħtieġ li jintwera li l-livell tal-prezzijiet ta’ l-importazzjonijiet li kienu suġġetti għal dumping jikkawża dannu. Għalhekk sempliċement jirreferi għal differenza bejn il-livelli tal-prezzijiet, u b’hekk mhemm l-ebda rekwiżit li jiġu analizzati l-fatturi li jaffetwaw il-livell ta’ dawk il-prezzijiet.
(86)
Fil-prattika, l-effett ta’ l-importazzjonijiet li kienu suġġetti għal dumping fuq il-prezzijiet ta’ l-industrija Komunitarja essenzjalment ġie eżaminat billi ġie stabbilit it-traħħis tal-prezzijiet taħt il-prezz normali, id-depressjoni tal-prezzijiet u s-sopressjoni tal-prezzijiet. Għal dan l-għan, jiġu pparagunati l-prezzijiet ta’ l-esportazzjoni li kienu suġġetti għal dumping u l-prezzijiet tal-bejgħ ta’ l-industrija Komunitarja, u l-prezzijiet ta’ l-esportazzjoni li ntużaw għall-kalkoli tad-dannu f’ċerti każi jista’ jkun hemm il-ħtieġa li jiġu kkonvertiti f’munita oħra sabiex ikun hemm bażi paragunabbli. Konsegwentement, l-użu ta’ rati tal-kambju f’dan il-kuntest jiżgura biss li d-differenza fil-prezzijiet tiġi stabbilita fuq bażi paragunabbli. Minn dan, jidher ovvju li, fil-prinċipju, ir-rata tal-kambju ma tistax tkun fattur ieħor ta’ dannu.
(87)
Dak li ngħad aktar ’il fuq ġie kkonfermat ukoll mid-diċitura ta’ l-Artikolu 3(7) tar-Regolament bażiku, li jirreferi għal fatturi magħrufa għajr l-importazzjonijiet li kienu suġġetti għal dumping. Il-lista tal-fatturi l-oħra magħrufa f’dan l-Artikolu ma tagħmel referenza għall-ebda fattur li jaffettwa l-livell tal-prezzijiet ta’ l-importazzjonijiet li kienu suġġetti għal dumping. Fi ftit kliem, jekk l-importazzjonijiet ġew suġġetti għal dumping, u anki jekk ibbenefikaw minn żvilupp favorevoli fir-rati tal-kambju, ma jitqiesx li l-iżvilupp ta’ tali rata tal-kambju jista’ jkun fattur ieħor li jikkawża dannu.
(88)
B’hekk, l-analiżi tal-fatturi li jaffettwaw il-livell tal-prezzijiet ta’ l-importazzjonijiet li kienu suġġetti għal dumping, bħall-varjazzjonijiet fir-rata tal-kambju, ma tistax tkun konklużiva u tali analiżi tmur lilhinn mir-rekwiżiti tar-Regolament bażiku.
(89)
Ikun xi jkun il-każ, u mingħajr preġudizzju għal dak li ngħad aktar ’il fuq, anki fuq il-bażi tar-rata tal-kambju li kienet tipprevali fil-bidu ta’ l-FY2005, l-importazzjonijiet mir-RPĊ kienu ferm irħas mill-prezzijiet ta’ l-industrija Komunitarja. B’hekk, dan il-marġni ta’ traħħis sinifikanti ma jistax jiġi spjegat mill-bidla fir-rata tal-kambju bejn l-Euro kontra l-USD fil-perjodu meqjus.
(90)
Fid-dawl ta’ dak li ngħad aktar ’il fuq, kien proviżorjament konkluż li l-apprezzament ta’ l-Euro meta pparagunata ma’ l-USD mhux fattur biżżejjed biex jikser ir-rabta kawżali bejn l-importazzjonijiet li kienu suġġetti għal dumping u d-dannu materjali li batiet l-industrija Komunitarja.
5.3.5. L-importazzjonijiet mill-industrija Komunitarja
(91)
Uħud mill-partijiet interessati sostnew li l-industrija Komunitarja importat l-MSG mill-fabbriki mhux Ċiniżi relatati tagħha li jinsabu barra mill-Komunità li kellu impatt fuq il-volumi tal-bejgħ tagħha ta’ l-MSG prodott fil-Komunità.
(92)
L-investigazzjoni wriet li wara l-akkwist ta’ Orsan, l-industrija Komunitarja organizzat mill-ġdid l-istruttura/il-kanali tal-bejgħ tagħha fil-Komunità. Kważi l-MSG kollu mibjugħ fis-suq Komunitarju mill-industrija Komunitarja fil-PI kien prodott mill-uniku produttur Komunitarju. Il-bejgħ ta’ l-MSG fis-suq Komunitarju li joriġina mill-esportaturi relatati ma’ l-industrija Komunitarja f’pajjiżi barra mill-Komunità tul il-perjodu meqjus tnaqqas b’mod konstanti u sinifikanti.
(93)
Uħud mill-partijiet interessati argumentaw ukoll li l-industrija Komunitarja stess jew kumpaniji oħrajn tal-Grupp Ajinomoto huma relatati mal-produtturi Ċiniżi ta’ l-MSG li jesportaw il-prodott ikkonċernat lejn il-Komunità. Ġie sostnut li l-esportazzjonijiet lejn il-Komunità minn dawn il-kumpaniji relatati kkawżaw id-dannu li batiet l-industrija Komunitarja. Ġie sostnut ukoll li huwa l-Grupp Ajinomoto stess li huwa responsabbli għall-politiki tal-prezzijiet ta’ dawn l-esportaturi Ċiniżi.
(94)
L-investigazzjoni wriet li fil-każ ta’ kumpanija Ċiniża waħda allegatament relatata mal-Grupp Ajinomoto, din ir-relazzjoni ma baqgħetx teżisti qabel il-PI. Barra minn hekk, instab li l-bejgħ mill-esportazzjoni ta’ din il-kumpanija lejn il-Komunità fis-snin ta’ qabel il-PI kien negliġibbli. Fil-każ ta’ żewġ produtturi Ċiniżi oħra ta’ l-MSG relatati ma’ l-uniku produttur Komunitarju, kien stabbilit li l-esportazzjonijiet tagħhom lejn il-Komunità fil-PI ma kinux sinifikanti. F’dan ir-rigward, il-fatt li l-Grupp Ajinomoto seta’ kien responsabbli għall-politiki tal-prezzijiet ta’ dawn il-kumpaniji ma tqiesx li kien rilevanti.
(95)
Għalhekk, qed jiġi proviżorjament konkluż li l-importazzjonijiet ta’ l-industrija Komunitarja minn partijiet relatati barra mill-Komunità ma kkontribwewx għad-dannu materjali li batiet.
5.3.6. Ir-reġim il-ġdid taz-zokkor
(96)
L-allegazzjoni li saret minn ċerti partijiet interessati li tikkonċerna l-impatt negattiv tar-reġim il-ġdid taz-zokkor tal-Komunitajiet (u ż-żieda fil-prezzijiet taz-zokkor li rriżulta minn dan) fuq l-ispejjeż tal-produzzjoni ta’ l-industrija Komunitarja ma kinitx ikkonfermata. L-investigazzjoni wriet li l-industrija Komunitarja bbenefikat minn ftehimiet tul perjodu twil ta’ żmien li kienu ffirmati ferm qabel l-implimentazzjoni tar-reġim il-ġdid li żgura li l-prezz tax-xiri taz-zokkor tagħhom kien baxx matul il-parti l-kbira tal-perjodu meqjus. Fit-tieni parti tal-PI, wara l-implimentazzjoni tar-reġim il-ġdid taz-zokkor, il-prezz tax-xiri taz-zokkor żdied bi ftit imma dan l-impatt kien parzjalment ibbilanċjat mill-iżvilupp ta’ teknoloġija tal-fermentazzjoni aktar effiċjenti. Fil-PI, il-produzzjoni mill-fermentazzjoni żdiedet u hija għolja meta pparagunata ma’ dik li nkisbet medjament mill-produtturi Ċiniżi. Dan ifisser li għal kull tunnellata metrika ta’ MSG, il-produttur Komunitarju jeħtieġ sostanzjalment inqas zokkor meta pparagunat mal-ħtiġiet tal-produtturi Ċiniżi.
5.3.7. Id-differenza fil-materja prima bażika
(97)
L-MSG fil-Komunità jiġi prodott minn ġulepp magħqud taz-zokkor (sugar molasses) filwaqt li fiċ-Ċina jiġi prodott mil-lamtu tal-qamħ jew tar-ross. Uħud mill-partijiet interessati sostnew li l-evoluzzjoni fil-prezzijiet ta’ din il-materja prima setgħet tat vantaġġ komparattiv lill-produtturi Ċiniżi. Madankollu, paragun ta’ l-ispejjeż tal-materja prima meħtieġa sabiex tkun prodotta l-istess kwantità ta’ MSG jindika li hemm vantaġġ komparattiv għall-produzzjoni ta’ l-MSG mill-ġulepp magħqud. Fuq il-bażi ta’ l-informazzjoni disponibbli, hemm indikazzjonijiet li dan il-vantaġġ komparattiv matul il-PI saħansitra ssaħħaħ biż-żieda kbira fil-prezzijiet tal-qamħ, kemm f’ambitu internazzjonali kif ukoll fis-suq Ċiniż. Madankollu, minħabba d-dumping tal-prodotti Ċiniżi, dan il-vantaġġ komparattiv naqas milli jiġġenera qligħ fis-sehem mis-suq għall-MSG prodott mill-ġulepp magħqud mill-industrija Komunitarja.
(98)
Għalhekk, kien proviżorjament konkluż li d-differenza fil-materja prima li ntużat mill-industrija Komunitarja meta pparagunata ma’ dik li ntużat mill-produtturi li jesportaw Ċiniżi ma kkontribwietx għad-dannu materjali li batiet l-industrija Komunitarja.
5.4. Konklużjoni dwar il-kawżalità
(99)
L-analiżi t’aktar ’il fuq wriet li kien hemm żieda sostanzjali fil-volum u fis-sehem mis-suq ta’ l-importazzjonijiet li kienu suġġetti għal dumping fir-RPĊ bejn l-FY2005 u l-PI, flimkien ma’ livell għoli ta’ traħħis tal-prezzijiet matul il-PI. Din iż-żieda fis-sehem mis-suq ta’ l-importazzjonijiet bi prezzijiet baxxi mir-RPĊ ikkoinċidiet ma’ tnaqqis sinifikanti fis-sehem mis-suq ta’ l-industrija Komunitarja li, flimkien mal-pressjoni ’l isfel fuq il-prezzijiet, irriżultat, fost l-oħrajn, f’telf sostanzjali ta’ l-industrija Komunitarja tul il-perjodu meqjus. Min-naħa l-oħra, l-eżami tal-fatturi l-oħra li setgħu għamlu dannu lill-industrija Komunitarja żvela li l-ebda wieħed minn dawn ma seta’ kellu impatt negattiv sinifikanti.
(100)
Fuq il-bażi ta’ l-analiżi t’aktar ’il fuq, li għamlet distinzjoni xierqa u sseparat l-effetti tal-fatturi magħrufa kollha fuq is-sitwazzjoni ta’ l-industrija Komunitarja mill-effetti dannużi ta’ l-importazzjonijiet li kienu suġġetti għal dumping, qed jiġi proviżorjament konkluż li l-importazzjonijiet mill-pajjiżi kkonċernati kkawżaw dannu materjali lill-industrija Komunitarja fit-tifsira ta’ l-Artikolu 3(6) tar-Regolament bażiku.
6. L-INTERESS KOMUNITARJU
6.1. Rimarka preliminari
(101)
Skond l-Artikolu 21 tar-Regolament bażiku, il-Kummissjoni eżaminat jekk, minkejja l-konklużjoni dwar id-dumping dannuż, kienx hemm raġunijiet konvinċenti biex ikun konkluż li mhux fl-interess Komunitarju li jiġu adottati miżuri f’dan il-każ partikolari. Id-determinazzjoni ta’ l-interess Komunitarju kienet ibbażata fuq apprezzament ta’ l-interessi differenti kollha involuti, jiġifieri dawk ta’ l-industrija Komunitarja, tal-fornituri tal-materja prima, ta’ l-importaturi u ta’ l-utenti tal-prodott ikkonċernat.
6.2. L-industrija Komunitarja
6.2.1. In-natura u l-istruttura ta’ l-industrija Komunitarja
(102)
L-industrija Komunitarja hija magħmula minn produttur uniku li jinsab fi Franza. Il-kumpanija hija proprjetà tal-Grupp Ajinomoto li huwa involut, fost attivitajiet oħrajn, fil-produzzjoni u fil-bejgħ ta’ l-MSG mad-dinja kollha. L-industrija Komunitarja xtrat il-materja prima tagħha mingħand il-fornituri Komunitarji, biex b’hekk kellha impatt fuq il-livelli ta’ l-impjiegi tal-fornituri tal-materja prima.
6.2.2. L-effetti ta’ l-impożizzjoni jew tan-nuqqas ta’ impożizzjoni tal-miżuri fuq l-industrija Komunitarja
(103)
Sa mill-FY2005, l-industrija Komunitarja għamlet ħilitha biex tinvesti f’ristrutturazzjoni approfondita ħalli tnaqqas l-ispejjeż, u b’hekk, tkun tista’ titqies bħala vijabbli. Madankollu, minħabba l-importazzjonijiet li kienu suġġetti għal dumping, kien hemm dannu li ħa l-forma ta’ tnaqqis sinifikanti fil-volum tal-bejgħ u żieda mhux biżżejjed fil-prezz tal-bejgħ, li min-naħa tagħha rriżultat f’telf finanzjarju sinifikanti għall-industrija Komunitarja. Huwa mistenni, li wara l-impożizzjoni tad-dazji antidumping, il-volum ta’ l-MSG mibjugħ mill-industrija għandu jiżdied u, sa ċertu punt, il-prezzijiet tiegħu fis-suq Komunitarju għandhom jiżdiedu wkoll. Dan għandu jippermetti li l-industrija Komunitarja tilħaq livell aċċettabbli ta’ profittabilità.
(104)
Qed jitiqes li l-impożizzjoni tal-miżuri għandha trodd il-kompetizzjoni ġusta fis-suq. Għandu jiġi nnotat li telf ta’ l-industrija Komunitarja huwa r-riżultat tad-diffikultà li għandha biex tikkompeti ma’ l-importazzjonijiet bi prezzijiet baxxi li kienu suġġetti għal dumping li joriġinaw fir-RPĊ. L-impożizzjoni ta’ miżuri antidumping probabbilment tqiegħed lill-industrija Komunitarja fil-pożizzjoni li tikseb mill-ġdid għallinqas parti mis-sehem mis-suq mitluf tagħha b’impatt pożittiv konsegwenti fuq il-profittabilità.
(105)
Kif issemma aktar ’il fuq, l-industrija Komunitarja batiet minn dannu materjali kkawżat mill-importazzjonijiet li kienu suġġetti għal dumping li joriġinaw fir-RPĊ. Jekk ma jiġux imposti miżuri, huwa probabbli deterjorament ulterjuri fis-sitwazzjoni ta’ l-industrija Komunitarja, biex b’hekk jiddgħajfu l-effetti pożittivi ta’ l-investimenti li saru f’dawn l-aħħar snin. L-effett ta’ depressjoni tal-prezzijiet ta’ l-importazzjonijiet li kienu suġġetti għal dumping għandu jkompli jfixkel l-isforzi kollha li saru mill-industrija Komunitarja, partikolarment, biex tikseb mill-ġdid livell profittabbli. Jekk ma jittiħdux miżuri tkun qed titqiegħed f’riskju l-preżenza tul perjodu twil ta’ żmien ta’ l-industrija Komunitarja.
(106)
Fl-aħħarnett, huwa mistenni li l-miżuri jkunu effettivi biex jagħtu lill-industrija Komunitarja l-opportunità li tirkupra mid-dumping dannuż li nstab matul l-investigazzjoni.
6.3. L-importaturi
(107)
Total ta’ tliet importaturi kkooperaw fl-investigazzjoni u lkoll kienu kontra l-impożizzjoni ta’ miżuri antidumping. Dawn l-importaturi kienu responsabbli għal madwar 46 % ta’ l-importazzjonijiet totali mir-RPĊ fil-Komunità u madwar 19 % tal-konsum Komunitarju ta’ l-MSG matul il-PI.
(108)
Fuq il-bażi tas-sejbiet proviżorji, ġie konkluż li l-impatt ta’ l-introduzzjoni tal-miżuri antidumping ikun negliġibbli għal tnejn mill-importaturi li kkooperaw. Għall-importatur li kkoopera li jifdal, l-indikazzjonijiet preliminari huma li l-MSG jammonta għal bejn 7 % u 12 % mill-fatturat tiegħu. Din il-kumpanija timpjega inqas minn ħames persuni direttament fil-parti ta’ l-MSG tan-negozju tagħha. Il-profitt tal-kumpanija fuq il-bejgħ ta’ l-MSG huwa wieħed baxx. Minħabba dan, l-impatt ta’ l-impożizzjoni ta’ kwalunkwe dazju antidumping ma’ għandux ikun negliġibbli. Madankollu, l-effett mistenni ta’ l-impożizzjoni tal-miżuri se jkun li jgħolli l-prezzijiet ta’ l-MSG (mis-sorsi kollha) fis-suq Komunitarju. Dan l-importatur għalhekk għandu jkun f’pożizzjoni li jgħaddi ż-żieda kollha jew kważi kollha li tirriżulta mill-impożizzjoni tal-miżuri antidumping, bl-ebda effett sinifikanti fuq il-profitt globali tiegħu.
(109)
F’dawn iċ-ċirkostanzi kien proviżorjament konkluż li, fuq il-bażi ta’ l-informazzjoni pprovduta, l-effett tal-miżuri antidumping, jekk hemm, probabbilment mhux se jkollu impatt materjali fuq l-importaturi.
6.4. L-utenti
(110)
Total ta’ erba’ kumpaniji utenti li huma responsabbli għal 18 % mill-importazzjonijiet ta’ l-MSG mir-RPĊ ikkooperaw fl-investigazzjoni. Dawn il-kumpaniji huma attivi fl-industrija ta’ l-ipproċessar ta’ l-ikel u fl-industrija tal-kożmetika għall-kura personali.
(111)
Tnejn mill-utenti li kkooperaw huma involuti fl-industrija ta’ l-ipproċessar ta’ l-ikel. B’kollox, dawn iż-żewġ kumpaniji kienu responsabbli għal madwar 17 % mill-importazzjonijiet ta’ l-MSG mir-RPĊ fil-PI. Għandu jiġi nnotat li ż-żewġ kumpaniji jġibu wkoll kwantitajiet sinifikanti mill-industrija Komunitarja kif ukoll minn sorsi oħrajn. Għandu jiġi nnotat ukoll li l-attivitajiet relatati ma’ l-MSG jammontaw biss għal parti żgħira min-negozju globali taż-żewġ kumpaniji. Għal waħda mill-kumpaniji li kellha kwantità ferm żgħira ta’ importazzjonijiet ta’ l-MSG mir-RPĊ fil-PI, l-impatt ta’ l-impożizzjoni ta’ kwalunkwe miżura se jkun negliġibbli. Għall-kumpanija l-oħra, l-impatt ta’ l-impożizzjoni possibbli tal-miżuri se jkun investigat ulterjorment.
(112)
Rigward iż-żewġ utenti l-oħra li kkooperaw, instab li kienu responsabbli biss għal madwar 1 % mill-importazzjonijiet miċ-Ċina fil-PI. F’dawn iċ-ċirkostanzi, tqies li l-impożizzjoni ta’ miżuri antidumping ma jkollhiex effett sinifikanti fuq is-sitwazzjoni finanzjarja ta’ dawn il-kumpaniji.
(113)
F’dawn iċ-ċirkostanzi, kien proviżorjament konkluż li, fuq il-bażi ta’ l-informazzjoni pprovduta, l-effett tal-miżuri antidumping, jekk kien hemm, probabbilment mhux se jkollu impatt materjali fuq l-utenti.
6.5. Il-fornituri tal-materja prima
(114)
Żewġ fornituri mlew il-kwestjonarju u appoġġjaw l-impożizzjoni ta’ miżuri antidumping. Wieħed minnhom huwa fornitur ta’ materja prima, prinċipalment il-ġulepp magħqud taz-zokkor, lill-industrija Komunitarja. Il-ġulepp taz-zokkor li jiġi fornut minn din il-kumpanija lill-industrija Komunitarja jammonta għal madwar 5 % mill-fatturat tal-kumpanija. Jekk ma jiġux imposti miżuri antidumping, hemm riskju, kif ġie ddikjarat aktar ’il fuq, li l-preżenza tul perjodu twil ta’ żmien ta’ l-industrija Komunitarja se titqiegħed f’dubju. Jekk dan isseħħ, ikun hemm impatt negattiv ċar fuq is-sitwazzjoni tal-fornituri tal-materja prima lill-industrija Komunitarja.
(115)
Rigward it-tieni fornitur, dan se jkun ulterjroment investigat wara l-impożizzjoni ta’ kwalunkwe miżura proviżorja.
(116)
Jekk ma jiġux imposti miżuri, il-bejgħ ta’ l-industrija Komunitarja se jkompli jinżel li jwassal biex id-domanda tagħha għall-materja prima wkoll se tonqos. Bil-wisq probabbli dan se jaffettwa negattivament il-profittabilità tal-fornituri tal-materja prima.
6.6. Il-kompetizzjoni u l-effetti ta’ tgħawwiġ tal-kummerċ
(117)
Uħud mill-partijiet interessati jallegaw li l-Grupp Ajinomoto jista’ jkollu pożizzjoni dominanti mhux biss fis-suq Komunitarju imma wkoll fis-suq dinji. Dawn il-partijiet interessati sostnew li, minbarra l-kompetituri Ċiniżi, il-Grupp Ajinomoto jimmonopolizza l-produzzjoni dinjija ta’ l-MSG. Madankollu, għandu jkun enfasizzat li, fuq il-bażi ta’ l-informazzjoni pprovduta minn waħda mill-partijiet interessati li għamlet din id-dikjarazzjoni, il-produzzjoni ta’ l-MSG li mhix Ċiniża u mhix relatata ma’ Ajinomoto xorta tammonta għal aktar minn 500 000 tunnellata metrika (li huwa aktar mill-produzzjoni totali ta’ l-MSG mill-Grupp Ajinomoto).
(118)
Rigward is-suq Komunitarju, jekk jiġu imposti miżuri antidumping, il-produtturi li jesportaw Ċiniżi kkonċernati, meta jitqiesu l-pożizzjonijiet b’saħħithom fis-suq li għandhom, probabbilment se jkomplu jbiegħu l-prodotti tagħhom, għalkemm bi prezzijiet mhux suġġetti għal dumping. Huwa wkoll probabbli li xorta se jkun hemm numru biżżejjed ta’ kompetituri ewlenin fis-suq Komunitarju, inklużi l-produtturi fl-Indoneżja, fil-Korea t’Isfel, fil-Vjetnam, fil-Brażil u fit-Tajwan. Għandu jkun enfasizzat li, fil-bidu tal-perjodu meqjus, l-importazzjonijiet minn dawn is-sorsi kienu jammontaw għal 31.4 % mis-suq Komunitarju u dan is-sehem naqas sostanzjalment minħabba l-importazzjonijiet li kienu suġġetti għal dumping mir-RPĊ. Għalhekk huwa probabbli li l-utenti se jkomplu jkollhom l-għażla ta’ fornituri differenti ta’ l-MSG. Jekk, madankollu, ma tkun imposta l-ebda miżura, il-ġejjieni ta’ l-industrija Komunitarja jkun fil-periklu. L-għibien tagħha jnaqqas bil-kbir il-kompetizzjoni fis-suq Komunitarju.
6.7. Konklużjoni dwar l-interess Komunitarju
(119)
Meta jitqies dak li ngħad aktar ’il fuq, qed jiġi proviżorjament konkluż li f’dan il-każ mhemm l-ebda raġuni konvinċenti kontra l-impożizzjoni ta’ dazji antidumping.
7. PROPOSTA GĦAL MIŻURI PROVIŻORJI ANTIDUMPING
7.1. Il-livell ta’ eliminazzjoni tad-dannu
(120)
Minħabba l-konklużjonijiet li ntlaħqu rigward id-dumping, id-dannu, il-kawżalità u l-interess Komunitarju, għandhom jiġu imposti miżuri proviżorji antidumping sabiex ma jitħalliex li jkun ikkawżat aktar dannu lill-industrija Komunitarja mill-importazzjonijiet li kienu suġġetti għal dumping.
(121)
Sabiex ikun stabbilit il-livell tad-dazju, tqies il-livell tal-marġnijiet tad-dumping li nstabu u l-ammont tad-dazju meħtieġ sabiex ikun eliminat id-dannu li batiet l-industrija Komunitarja.
(122)
Billi l-industrija Komunitarja batiet minn telf finanzjarju matul il-perjodu meqjus kollu, il-profitt li jista’ jinkiseb fin-nuqqas ta’ importazzjonijiet suġġetti għal dumping kien ibbażat fuq marġnijiet ta’ profitt tal-prodott simili li nkisbu fil-perjodu meqjus mill-produturi ta’ l-MSG f’pajjiżi fejn l-importazzjonijiet Ċiniżi li kienu suġġetti għal dumping ma kinux preżenti (prinċipalment it-Tajwan u t-Tajlandja). Fuq din il-bażi, instab li marġni ta’ profitt ta’ 5 % mill-fatturat seta’ jitqies bħala ammont minimu xieraq li l-industrija Komunitarja setgħet kienet tistenna li tikseb fin-nuqqas ta’ dumping dannuż. Iż-żieda meħtieġa fil-prezzijiet imbagħad kienet iddeterminata fuq il-bażi ta’ paragun bejn il-prezz medju u mgħobbi ta’ l-importazzjonijiet, kif ġie stabbilit għall-kalkoli tat-traħħis tal-prezzijiet taħt il-prezz normali, u l-prezz mhux dannuż tal-prodotti mibjugħa mill-industrija Komunitarja fis-suq Komunitarju. Il-prezz mhux dannuż inkiseb billi l-prezz tal-bejgħ ta’ l-industrija Komunitarja ġie aġġustat bit-telf effettiv li sar matul il-PI u billi ġie miżjud il-marġni ta’ profitt li ssemma aktar ’il fuq. Kwalunkwe differenza li tirriżulta minn dan il-paragun imbagħad kienet espressa bħala perċentwali tal-valur CIF totali ta’ l-importazzjonijiet.
7.2. Il-miżuri provviżorji
(123)
Fid-dawl ta’ dak li ngħad aktar ’il fuq, qed jitqies li, skond l-Artikolu 7(2) tar-Regolament bażiku, għandhom jiġu imposti dazji proviżorji antidumping fir-rigward ta’ l-importazzjonijiet li joriġinaw fir-RPĊ fuq il-livell tal-marġnijiet t’isfel tad-dumping u tad-dannu, skond ir-regola ta’ inqas dazju.
(124)
Ir-rati tad-dazju antidumping tal-kumpaniji individwali speċifikati f’dan ir-Regolament kienu stabbiliti fuq il-bażi tas-sejbiet ta’ din l-investigazzjoni. Għalhekk, jirriflettu s-sitwazzjoni li nstabet waqt l-investigazzjoni rigward dawn il-kumpaniji. Dawn ir-rati tad-dazju (bil-kontra tad-dazju għall-pajjiż kollu applikabbli għall-“kumpaniji l-oħra kollha”) b’hekk huma esklussivament applikabbli għall-importazzjonijiet tal-prodotti li joriġinaw fil-pajjiż ikkonċernat u ġew prodotti mill-kumpaniji u b’hekk mill-entitajiet legali speċifiċi msemmija. Il-prodotti importati magħmula minn kwalunkwe kumpanija oħra li ma ssemmietx speċifikatament fil-parti operattiva ta’ dan ir-Regolament bl-isem u bl-indirizz tagħha, inklużi l-entitajiet relatati ma’ dawk speċifikatament imsemmija, ma jistgħux jibbenefikaw minn dawn ir-rati u għandhom ikunu suġġetti għar-rata tad-dazju applikabbli għall-“kumpaniji l-oħra kollha”.
(125)
Id-dazji antidumping proposti huma dawn li ġejjin:
Il-kumpanija
Il-marġni ta’ eliminazzjoni tad-dannu
Il-marġni tad-dumping
Ir-rata tad-dazju antidumping
Hebei Meihua MSG Group Co., Ltd., u Tongliao Meihua Bio-Tech Co., Ltd.
54,8 %
33,8 %
33,8 %
Fujian Province Jianyang Wuyi MSG Co., ltd
60,4 %
36,5 %
36,5 %
Il-kumpaniji l-oħra kollha
63,7 %
39,7 %
39,7 %
8. L-IŻVELAR
(126)
Is-sejbiet proviżorji t’aktar ’il fuq se jkunu żvelati lill-partijiet interessati kollha li se jkunu mistiedna juru fehmithom bil-miktub u jitolbu smigħ. Il-kummenti tagħhom se jkunu analizzati u se jitqiesu fejn ikun iġġustifikat qabel ma ssir kwalunke determinazzjoni definittiva. Is-sejbiet proviżorji jista’ jkollhom jitqiesu mill-ġdid għall-finijiet ta’ kwalunkwe sejba definittiva,
ADOTTAT DAN IR-REGOLAMENT:
Artikolu 1
1. B’dan qed jiġi impost dazju proviżorju antidumping fuq l-importazzjonijiet tal-monosodium glutamate li jaqa’ fil-kodiċi NM ex 2922 42 00 (il-kodiċi TARIC 2922420010) u li joriġinaw fir-Repubblika tal-Poplu taċ-Ċina.
2. Ir-rata tad-dazju proviżorju antidumping applikabbli għall-prezz nett, ħieles fuq il-fruntiera Komunitarja, qabel id-dazju, tal-prodotti manifatturati mill-kumpaniji t’hawn isfel għandha tkun:
Il-kumpanija
Ir-rata tad-dazju AD (%)
Il-kodiċi Taric addizzjonali
Hebei Meihua MSG Group Co., Ltd., u Tongliao Meihua Bio-Tech Co., Ltd.
33,8
A883
Fujian Province Jianyang Wuyi MSG Co., Ltd.
36,5
A884
Il-kumpaniji l-oħra kollha
39,7
A999
3. Ir-rilaxx għal ċirkolazzjoni ħielsa fil-Komunità tal-prodott li jissemma fil-paragrafu 1 għandu jkun suġġett għall-provvista ta’ sigurtà, ekwivalenti għall-ammont tad-dazju proviżorju.
4. Sakemm ma jkunx speċifikat mod ieħor, għandhom japplikaw id-dispożizzjonijiet fis-seħħ li jikkonċernaw id-dazji doganali.
Artikolu 2
1. Mingħajr preġudizzju għall-Artikolu 20 tar-Regolament tal-Kunsill (KE) Nru 384/96, il-partijiet interessati jistgħu jitolbu li jiġu żvelati l-fatti u l-kunsiderazzjonijiet essenzjali li fuq il-bażi tagħhom kien adottat dan ir-Regolament, juru fehmithom bil-miktub u jagħmlu applikazzjonijiet sabiex jinstemgħu oralment mill-Kummissjoni fi żmien xahar mid-data tad-dħul fis-seħħ ta’ dan ir-Regolament.
2. Skond l-Artikolu 21(4) tar-Regolament tal-Kunsill (KE) Nru 384/96, il-partijiet ikkonċernati jistgħu jikkumentaw dwar l-applikazzjoni ta’ dan ir-Regolament fi żmien xahar mid-data meta jidħol fis-seħħ.
Artikolu 3
L-Artikolu 1 ta’ dan ir-Regolament għandu japplika għal perjodu ta’ sitt xhur.
Dan ir-Regolament għandu jidħol fis-seħħ l-għada tal-jum tal-pubblikazzjoni tiegħu fil-Ġurnal Uffiċjali ta’ l-Unjoni Ewropea.
Dan ir-Regolament għandu jorbot fl-intier tiegħu u għandu jkun direttament applikabbli fl-Istati Membri kollha.
Magħmul fi Brussell, 3 ta’ Ġunju 2008.